สืบเนื่องมาจากการท้องลมแล้วขูดมดลูก อาการหลังขูดมดลูกมีเลือดออกไม่เยอะและเริ่มน้อยลงประมาณ14วันหลังจากนั้นก็ไม่มีเลือดออก เป็นประจำเดือนปกติ ตอนนี้ผ่านมา2เดือนแล้วหลังจากขูดมดลูก แต่ที่สงสัยคือหน้าท้องยังแข็งตึงแต่ไม่เจ็บอะไร อยากรู้ว่าผิดปกติไหมคะ ควรไปพบแพทย์หรือเปล่า ขอบค่ะ
สวัสดีค่ะ หากหลังจากขูดมดลูก เลือดได้ค่อยๆ ออกน้อยลงจนหายไปภายใน 14 วัน แล้วไม่มีเลือดออกอีก ก็แสดงว่าไม่น่ามีภาวะแทรกซ้อนอะไรค่ะ และหลังจากนั้น หากได้มีประจำเดือนมาเป็นปกติดี ก็แสดงว่ารังไข่ได้กลับมาทำงานเป็นปกติแล้ว ซึ่งก็ควรรีบหาวิธีคุมกำเนิดและควรงดการตั้งครรภ์ใหม่ไปอย่างน้อย 6 เดือนก่อน เพื่อป้องกันภาวะแทรกซ้อนจากการตั้งครรภ์ใหม่ค่ะส่วนอาการแข็งตึงที่หน้าท้อง หากไม่ได้มีอาการเจ็บ ปวด ไม่มีตกขาวที่ผิดปกติ ไม่มีเลือดออกผิดปกติ ก็ไม่น่าเกิดจากโรคภายในมดลูกค่ะ อาจเป็นกล้ามเนื้อที่ตึง หรือท้องตึงจากการมีลมในลำไส้มาก หรือคืออาการท้องอืด ซึ่งสาเหตุที่ทำให้ท้องอืดก็มีมากมาย ดังนั้น หากยังไม่ได้มีอาการผิดปกติอื่นๆ อาจสังเกตอาการไปก่อนค่ะ ในเบื้องต้น ก็ควรงดการยกของหนักต่างๆ งดการออกกำลังต่างๆ เพื่อลดการบาดเจ็บที่กล้ามเนื้อหน้าท้อง หรือหากรู้สึกเหมือนมีลมในท้องมาก ก็ต้องลดอาการท้องอืด โดยการเลือกทานอาหารที่ย่อยง่าย ไม่ทานอาหารปริมาณมากไป ไม่ทานรสจัด ไม่ทานอาหารที่มีไขมันสูง ไม่ดื่มชา กาแฟ น้ำอัดลม ไม่ปล่อยให้มีท้องผูก เป็นต้นแต่หากท้องตึงหรือโตขึ้นเรื่อยๆ หรือมีอาการปวดท้องเกิดขึ้น หรือมีตกขาวที่ผิดปกติ หรือมีเลือดออกจากช่องคลอดผิดปกติ ก็ควรไปพบแพทย์เพื่อตรวจค่ะ